钦定古今图书集成/明伦汇编/闺媛典/第120卷 > 杨爱爱
## 钦定古今图书集成/明伦汇编/闺媛典/第120卷 > 杨爱爱

按《侍儿小名录》：“爱爱姓杨氏，本钱唐倡家女。年十五，
尚垂鬟，性善歌舞，幼学胡琴数曲，遂能缘其声以通
其调。泛舟西湖采荷香，为金陵少年张逞所调，遂相
携潜遁于京师。逞家雄于财，亦雅晓音律，岁时嬉游，
以犊车同载。故銮辂之幸，琳馆之辟，虽远必先，虽暄
必前，京都伟丽之观，无不及也。逾二年，逞为父捕去”，
不及与爱。爱别，留于巷中。一日，人传逞死，或往问其
所爱，爱怆然泣下，曰：“是必虚语。若果然，亦不愿他从
故乡。道远出，非以礼，必不能自还，当死此舍。”自尔素
服蔬膳，日呦呦而泣，不复亲近乐器。里之他妇欲往
见之，即反关不纳。好事有力者百计图之，终不可及。
爱爱姿体，纤素艳发，不类人间人。后三年，念逞之勤，
感疾而死。小婢子锦儿尚在，出其《绣手籍》香囊、缬履
数物，香皆郁然而新。